“เพื่อไทย” ค้านต่ออายุ พ.ร.ก.ฉุกเฉิน คุม “โควิด” – แจงข่าวแจกเงิน “แท็กซี่” Fake News!
"เพื่อไทย" ค้านต่ออายุ พ.ร.ก.ฉุกเฉิน คุม "โควิด" พร้อมแจงข่าวแจกเงิน "แท็กซี่" Fake News จ่อดำเนินคดีคนปล่อยข่าว! 
"เพื่อไทย" ค้านต่ออายุ พ.ร.ก.ฉุกเฉิน คุม "โควิด" พร้อมแจงข่าวแจกเงิน "แท็กซี่" Fake News จ่อดำเนินคดีคนปล่อยข่าว!
20 เม.ย. 2563

น.อ.อนุดิษฐ์ นาครทรรพ เลขาธิการพรรคเพื่อไทย (พท.) กล่าวว่า ตามที่รัฐบาลจะประเมินสถานการณ์เรื่องการประกาศใช้ พ.ร.ก.ฉุกเฉิน ในสัปดาห์นี้ ตนเองหวังว่าคงไม่มีความจำเป็นในการต่ออายุ พ.ร.ก.ฉุกเฉิน ออกไปอีก เพราะสถานการณ์หลังจากนี้เชื่อว่ารัฐบาลสามารถบังคับใช้ พ.ร.บ.โรคติดต่อ อย่างเคร่งครัดก็น่าจะเพียงพอ
ส่วนการปลดล็อกธุรกิจบางสาขาอาชีพที่ทำได้ต้องเร่งกำหนดมาตรการที่เป็นรูปธรรมเพื่อให้ผู้ประกอบการเตรียมพร้อม เมื่อรัฐไฟเขียวจะได้ลงมือกันได้ทันที ยิ่งปลดล็อกธุรกิจที่ไม่กระทบกับการควบคุมโรคได้มากเท่าไหร่ยิ่งเป็นการลดภาระรัฐบาล และช่วยฟื้นฟูเศรษฐกิจให้ฟื้นตัวเร็วมากขึ้นเท่านั้น
โดยขณะนี้ประชาชนเดือดร้อนเพราะขาดรายได้จากมาตรการของรัฐเป็นจำนวนมาก ตัวเลขคนตกงานอาจสูงถึง 10 ล้านคน ดังนั้นการชดเชยเงิน 5,000 บาทเพียงอย่างเดียวจึงไม่เพียงพอ รัฐบาลคงต้องเร่งพิจารณาผ่อนปรนมาตรการต่างๆที่ไม่กระทบกับการควบคุมโรค โดยต้องเร่งเปิดร้าน เปิดเมือง เพื่อทำให้ประชาชนส่วนใหญ่สามารถกลับมาทำงานได้ใหม่โดยเร็วที่สุด
นอกจากนี้ น.อ.อนุดิษฐ์ ยังกล่าวถึงกรณีที่มีกลุ่มผู้ขับรถแท็กซี่จำนวนมากนำรถมาจอดรอบริเวณหน้าที่ทำการพรรค เนื่องจากมีข่าวลือว่าพรรคเพื่อไทยจะแจกเงินผู้ขับรถแท็กซี่ โดยระบุว่า ตนเองได้เดินทางไปชี้แจงทำความเข้าใจกับกลุ่มผู้ขับแท็กซี่แล้วว่าสิ่งที่ ส.ส.ของพรรคสามารถทำได้ในช่วงวิกฤตคือการช่วยเหลือประชาชนตามที่กฎหมายกำหนด หากจะทำการแจกเงินคงเป็นวิธีการที่ไม่ถูกต้อง และพรรคการเมืองไม่สามารถทำได้
อีกทั้งที่ผ่านมาหากพรรคฯ จะมีกิจกรรมก็จะมีการประชาสัมพันธ์ผ่านสื่อมวลชนให้ได้รับทราบและดำเนินการอย่างเป็นทางการ แต่สิ่งที่เกิดขึ้นเป็นการปล่อยข่าวจากผู้ที่ไม่หวังดี และได้พยายามสอบถามหาข้อเท็จจริงทราบว่าบางส่วนได้รับแจ้งข่าวผ่านช่องทางแอพพลิเคชั่น LINE ส่งต่อกัน
ด้านนายอนุสรณ์ เอี่ยมสะอาด โฆษกพรรคเพื่อไทย กล่าวว่า ข่าวดังกล่าวเป็นข่าวปลอม ทางพรรคเพื่อไทยไม่ได้มีแผนจะไปแจกเงินในกรณีดังกล่าว และพรรคเพื่อไทยจะดำเนินการตรวจสอบและเอาผิดกับผู้ปล่อยข่าวปลอมต่อไป